Egyptin entinen johtaja sai päävamman ja ruhjeita liukastumisen vuoksi, kertoo maan virallinen uutistoimisto.

Egyptin syrjäytetty diktaattori Hosni Mubarak on loukkaantunut liukastuttuaan vankilan suihkussa. Virallisen uutistoimiston Menan mukaan Mubarakia hoidetaan vankilan sairaalassa päävamman vuoksi. Hän sai myös ruhjeita.

Tarkempia tietoja tapahtuneesta ei toistaiseksi ole.

Mubarak, 84, on kärsinyt aiemmin vakavista sydänongelmista. Hänen terveytensä huononi nopeasti sen jälkeen kun hän joutui eroamaan tehtävistään helmikuussa 2011 kansannousun seurauksena. Kesäkuussa 2012 hänet tuomittiin elinkautiseen vankeuteen.

Lähteet: AFP